[pic] | EUROOPA ÜHENDUSTE KOMISJON |

Brüssel 29.1.2007

KOM(2007) 28 lõplik

KOMISJONI TEATIS EUROOPA PARLAMENDILE, NÕUKOGULE, EUROOPA MAJANDUS- JA SOTSIAALKOMITEELE JA REGIOONIDE KOMITEELE

Teatis ühenduse mitmeaastase tegevuskava rakendamise kohta digitaalse infosisu kättesaadavuse, kasulikkuse ja kasutatavuse suurendamiseks Euroopas (Programm eContentplus)

KOMISJONI TEATIS EUROOPA PARLAMENDILE, NÕUKOGULE, EUROOPA MAJANDUS- JA SOTSIAALKOMITEELE JA REGIOONIDE KOMITEELE

Teatis ühenduse mitmeaastase tegevuskava rakendamise kohta digitaalse infosisu kättesaadavuse, kasulikkuse ja kasutatavuse suurendamiseks Euroopas (Programm eContentplus ) (EMAs kohaldatav tekst)

1. SISSEJUHATUS

Käesolev teatis on koostatud vastusena Euroopa Parlamendi ja nõukogu 9. märtsi 2005. aasta otsuse nr 456/2005/EÜ (millega kehtestatakse ühenduse mitmeaastane tegevuskava digitaalse infosisu juurdepääsetavuse, kasulikkuse ja kasutatavuse suurendamiseks Euroopas (programm eContentplus)) artikli 5 lõikes 3 sätestatud nõudele, mille kohaselt „Hiljemalt 2006. aasta keskpaigaks esitab komisjon Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele aruande artikli 1 lõikes 2 osutatud tegevussuuniste rakendamisest. Sellega seoses annab komisjon aru ajavahemiku 2007–2008 summade kooskõla kohta finantsperspektiiviga.”

Programmi finantsraamistik on kõnesolevas otsuses (artikkel 6) kindlaks määratud järgmiselt:

- finantsraamistikuks ajavahemikus 1. jaanuar 2005 kuni 31. detsember 2008 määratakse 149 miljonit eurot;

- sellest 55,6 miljonit eurot on ette nähtud ajavahemikuks, mis lõpeb 31. detsembril 2006 (lõige 1);

- 31. detsembrile 2006 järgneva ajavahemiku summa loetakse kinnitatuks, kui see on kõnealusel etapil kooskõlas kehtiva 2007. aastal algava ajavahemiku finantsperspektiiviga (lõige 2).

2. PROGRAMMI ECONTENTPLUS EESMÄRGID

Euroopa infosisu sektor etendab olulist osa arengus info- ja teadmistepõhise ühiskonna ja majanduse suunas. Programm eContentplus edendab digitaalse infosisu kättesaadavust, kasutatavust ja kasutamist, tunnustades Euroopas juba olemas oleva infosisu suurt potentsiaali. See hõlbustab ühenduse tasandil teabe loomist ja levitamist. Programm aitab kaasa teatises “i2010 – Euroopa infoühiskond majanduskasvu ja tööhõive eest” teatavaks tehtud komisjoni poliitikaeesmärkide täitmisele, eriti lairibaside, suuremahulise ja mitmekesise infosisu ja digitaalteenuste tekkimisele.

Sel eesmärgil on kõnesolevasse programmi valitud kolm konkreetset üldist huvi pakkuvat valdkonda. Kogu avaliku sektori ulatuses on nende kohta eriti suurel hulgal andmeid. Need valdkonnad on geograafiline teave, hariduslik infosisu ning kultuurialane, teaduslik ja akadeemiline infosisu.

Geograafiline või ruumiline teave pakub laialdasi rakendusvõimalusi, mis mõjutavad igapäevaelu, näiteks võimaldavad niisugused andmed navigatsioonisüsteemide kasutamist, lihtsustavad ühistranspordi juhtimissüsteeme ja võimaldavad territooriumi paremini hallata. Olukorda Euroopa ruumilise teabe valdkonnas iseloomustab andmekogumite ja allikate killustatus, lüngad kättesaadavuse osas, ühtlustamise ja ühilduvuse puudumine erinevatel geograafilistel tasanditel andmekogumite vahel ning teabe kogumise dubleerimine. Selles suhtes võimaldab programm paremate tingimuste loomist digitaalsele materjalile juurdepääsu, selle taaskasutuse ja kasutamise osas, mille põhjal omakorda saab luua lisandväärtusega tooteid ja teenuseid kogu Euroopas.

Hariduslikku infosisu leidub juba mitmesugusel kujul küllaldaselt Internetis ja arhiivides. Täpsemate hariduslike eesmärkide puhul takistavad siiski mitmed tõkked niisuguse infosisu tõhusat taaskasutamist. Näiteks tehnoloogiliste lahenduste mittesidus kasutamine või see, et organisatsioonilised ja pedagoogilised raamistikud on tihti ebapiisavad, et toetada digitaalsetele õppematerjalidele mitmekeelset ja paljukultuurilist juurdepääsu ja nende kasutamist. Programmiga eContentplus rahastatakse tegevust, mis lihtsustab koolidel, ülikoolidel, üliõpilastel, õpetajatel ja muudel haridusprotsessis osalejatel juurdepääsu nende vajadustele, keelele ja kultuurile sobivale hariduslikule infosisule ja selle kasutamist. Sellega püütakse luua üleeuroopaliste õppeteenuste tekkeks vajalikud struktuurid ja tingimused, mis põhinevad mitmekeelsel juurdepääsul ja mida saab kasutada erinevas hariduslikus ja akadeemilises kontekstis.

Kultuurilise, teadusliku ja akadeemilise infosisu vallas on programmi eContentplus abil võimalik olulisel määral toetada strateegia i2010 juhtivat digiraamatukogude alast algatust, mis tegeleb Euroopa kultuuri- ja teaduspärandi digiteerimisega, sellele sidusjuurdepääsuga ja selle säilitamisega. Komisjon tegi teatavaks, et aastaks 2010 tehakse Euroopa ainsa juurdepääsupunkti kaudu kättesaadavaks ja otsitavaks vähemalt kuus miljonit digitaalset objekti. Programmi eContentplus kaudu kaasrahastatakse projekte, mis on kooskõlas digiraamatukogude algatusega luua integreeritud juurdepääs kultuurialasele ja teaduslikule infosisule ning lihtsustada selle kasutamist siduskeskkonnas. Projektidel, mis käsitlevad niisuguseid küsimusi nagu digiteeritud kogude koostalitlusvõime Euroopa kultuuripärandiasutustes ja mitmekeelne juurdepääs asjakohastele kogudele, on oluline Euroopa lisandväärtus ja ulatus.

Vastavalt programmi otsuses sätestatud finantsraamistikule arendatakse kõnesolevat programmi kahes etapis. Kahe esimese aastaga luuakse koondatud ja rikastatud kollektsioonide kogum riikidevahelisel tasandil. Järgmise kahe aasta jooksul tuleb loodud alust laiendada ja süstematiseerida ja selleks läheb vaja suuremat eelarvet.

3. PROGRAMMI RAKENDAMISE STAATUS

Programmi eContentplus rakendab Euroopa Komisjon. Liikmesriigid on esindatud programmi eContentplus korralduskomitee kaudu. Rahalist abi antakse toetuste ja hanketegevuse vormis.

3.1. Vastukaja 2005. aasta projektikonkursile

Konkursikutse avaldati 10. septembril 2005. Konkurss tekitas väga elavat vastukaja, sellele laekus 238 taotlust (vt käesoleva teatise lisa). Taotletav kogusumma oli 370 miljonit eurot.

Esitatud taotlustest 28 olid hindajate arvates suurepärased või väga head. Kõnealuse 28 taotluse kogumaksumus oli 49 131 000 eurot. Kasutatava eelarve maht oli 27 900 000 eurot. Seega oli võimalik rahastada ainult 19 taotlust.

Taotlusi hinnati vastavalt niisugustele hindamiskriteeriumidele nagu panus konkreetse sihtvaldkonna meetme eesmärkide saavutamiseks, lähenemisviis ja töökorraldus, allikate kvaliteet ning mitmekeelsuse ja paljukultuurilisuse aspekt.

Geograafilise teabe valdkonnas valiti rahastamiseks kolm taotlust. Üks nendest on EuroGeoNames (EGN). Selle eesmärgiks on koostalitlusvõimelise teenuse arendamine, mis ühendab ametlikke geograafilisi nimesid käsitleva teabe Euroopa integreeritud mitmekeelse rakendusega. Kuna taotluses koondatakse riiklikes andmebaasides olev geograafiline teave piiriülesel tasandil, täidab see igakülgselt tööprogrammi eesmärke. Teovõimeline, tunnustatud pädevuse ja kogemustega konsortsium tõestas oma suutlikkust tagada mitmekeelses ja paljukultuurilises keskkonnas kõrge kvaliteediga töökorraldus.

Haridusliku infosisu valdkonnas, millest rahastatakse kolme taotlust, näitas vastukaja projektikonkursile, et selliste projektide järele oli suur nõudmine. Need saavad kaasa aidata üleeuroopaliste õppeteenuste tekkele, võimaldades paremini juurdepääsetava digitaalse õppematerjali mitmekeelset ja paljukultuurilist kasutamist ja taaskasutamist. Euroopa ajalooõpikute andmehoidla loomise projekti CITER eesmärk on näiteks luua Euroopa ajaloo kohta keskharidusele suunatud õppematerjalide digitaalne andmebaas. Taotlusel on väga tugev Euroopa mõõde, kuna see võib avaldada märkimisväärset mõju ajaloo mõistmisele ja õpetamisele. Selle abil on võimalik üle saada vaid oma riigist lähtuvalt loodud mõttemallidest ja toetada ühiste kogemuste Euroopa mõõtme edendamist hariduse vallas. Tööplaan on väga hästi üles ehitatud ja annab selge ülevaate rakendamist ootavatest ülesannetest. Partnerlus põhineb pädeval oskusteabel ja headel allikatel. Kõnesoleva taotluse keskmes on mitmekeelsuse ja paljukultuurilisuse aspekt.

Kultuurialase, teadusliku ja akadeemilise infosisu valdkonna kohta laekus kõige rohkem taotlusi, mille hulgast valiti rahastamiseks välja kaheksa projekti. Väljavalitud Euroopa digitaalsete raamatukogude projekt on strateegia i2010 juhtiva digiraamatukogude alase algatuse arendamise alustalaks, kuna see laiendab Euroopa rahvusraamatukogude koostöö infrastruktuuri, lisades olemasolevasse Interneti-portaali (Euroopa raamatukogu) uusi partnereid ja koondades rohkem raamatukogumaterjale. Euroopa digiraamatukogude projektil on edaspidi arvestatav üleeuroopaline mõju, sest see suurendab rahvusraamatukogude kogude piiriülest taaskasutamist. Pädev konsortsium koondab nõutava oskusteabe.

Teise näitena võib tuua muusikaarhiivide projekti DISMARC ( DIScovering Music ARChives ), mille eesmärk on võimaldada kasutajatel helisalvestiste leidmist tähtsamatest Euroopa ringhäälinguorganisatsioonidest, arhiividest ja instituutidest, kuhu on talletatud suur hulk Euroopa muusikapärandi salvestustest. Teave nende salvestuste kohta on praegu üldsusele halvasti kättesaadav. Konsortsiumi koosseis on pädevuse seisukohalt väga hästi tasakaalustatud ning haldusmenetlusi ja töökorraldust on selgelt kirjeldatud. Projektil on väga kindel paljukultuuriline mõõde.

Rahastamiseks valiti välja ka viis temaatilist võrgustikku . Nende konkreetseks ülesandeks on tutvustada parimaid kasutusviise, et selle abil tõsta teadlikkust olemasolevate standardite kasutamise eeliste kohta. Võrgustikud koondavad vastavate valdkondade, nagu haridus- ja kultuurialane infosisu ja avaliku sektori teave, juhtivaid eksperte.

Programm eContentplus on äratanud kogu Euroopas märkimisväärset huvi eContent sidusrühmade hulgas, mis hõlmavad riigi haldusasutusi, kultuuriasutusi, näiteks muuseume, instituute, raamatukogusid, ning akadeemilisi asutusi, ülikoole ja koole, aga ka eraettevõtteid, kirjastajaid, info- ja arvutitehnoloogia teenuste osutajaid, organisatsioonide võrgustikke ja ühendusi.

Huvi ja osalemine kasvab komisjoni ja sidusrühmade vaheliste kontaktide, rahastatud projektide tegevuse ja erinevaid sidusrühmi koondavate temaatiliste võrgustike loomise kaudu programmi rakendamise järel veelgi.

3.2. 2005. aasta projektikonkursiga saadud kogemuste rakendamine

2006. aasta konkurss põhineb 2005. aastal saadud kogemustel. Kasutada olevat eelarvet arvestades on selle eesmärk saada palju vähem kõrgekvaliteedilisi taotlusi.

Taotlustele esitatavad nõuded pühendati nimetatud eesmärgi täitmisele. Jagati edasisi selgitusi selle kohta, mis on kõrge kvaliteediga projekti koostamisel vajalik, nagu infosisu pakkujate kaasamine konsortsiumisse, infosisu kriitilise massi kättesaadavuse kindlustamine, kasutajate vajaduste kindlakstegemine ja projekti tulemuste laiaulatuslik kasutatavaks muutmine.

Esimese hindamisvooru prioriteetidele vastavalt määrati kindlaks ka meetmete ulatus. Hariduslik infosisu keskendub infosisule, mida ametlikus haridussüsteemis kasutatakse statsionaarse ja kaugõppe puhul, kultuuriline, teaduslik ja akadeemiline infosisu keskenduvad koostalitlusvõimeliste digitaalsete raamatukogude arendamisele, kus on ühendatud raamatukogudes, muuseumides ning arhiivides talletatav erinevat liiki infosisu.

4. FINANTSPERSPEKTIIV

Uue finantsraamistiku kohta 17. mail allkirjastatud institutsioonidevahelise kokkuleppe kohaselt esitas komisjon läbivaadatud paketi, vajaduse korral kohandades kehtivaid ja kavandatavaid õigusakte kokkuleppe jõustamiseks. Aastateks 2005–2008 selles paketis programmi eContentplus rakendamiseks ettenähtud summa on 149 miljonit eurot, mis on täpselt kooskõlas otsuses sätestatud summaga.

5. JÄRELDUSED

Vastukaja 2005. aasta projektikonkursile näitas, et digitaalse infosisu sidusrühmade nõudlus projektide järele on nii nende hulga kui ka kvaliteedi osas oluliselt rahuldamata.

Programmi otsuses sätestatud summa aastateks 2007–2008 on vajalik 2005. aastal alustatud tegevuse jätkamiseks ja selleks, et saavutada just digiraamatukogude vallas programmi täielik mõju.

Programmi otsuses sätestatud rahaliste vahendite summa, s.o 93,4 miljonit eurot ajavahemikuks 1. jaanuarist 2007 kuni 31. detsembrini 2008, on käesoleval etapil kooskõlas kehtiva, 2007. aastal algava ajavahemiku finantsperspektiiviga.

Lisa : Hinnatud taotluste kokkuvõte

Sihtvaldkond/Meede | Hinnatud taotlused[1] |

Geograafiline teave |

3.1.1 Toetava infrastruktuuri edendamine — sihtprojektid | 29 |

3.2.2 Geograafilise infosisu rikastamise stimuleerimine — temaatiline võrgustik | 4 |

Hariduslik infosisu |

4.2.1 Haridusliku infosisu rikastamise stimuleerimine — infosisu rikastamise projektid | 56 |

4.2.2 Haridusliku infosisu rikastamise stimuleerimine — temaatilised võrgustikud | 8 |

Kultuurialane, teaduslik ja akadeemiline infosisu |

5.1.1 Toetava infrastruktuuri edendamine — sihtprojektid | 58 |

5.2.1 Kultuurialase ning teadusliku ja akadeemilise infosisu rikastamise stimuleerimine — infosisu rikastamise projektid | 61 |

5.2.2 Kultuurialase ning teadusliku ja akadeemilise infosisu rikastamise stimuleerimine — temaatilised võrgustikud | 16 |

Digitaalse infosisu sidusrühmade koostöö tugevdamine |

6.1.1 Avaliku sektori teave – temaatiline võrgustik | 3 |

KOKKU | 235 |

[1] Kolm taotlust ei vastanud abi saamise tingimustele ja jäid seetõttu hindamisprotsessist välja.